መዘናጋት ዋጋ እንዳያስከፍል
ኮሮና ቫይረስ መከሰቱ በይፋ ከተነገረበት ጊዜ ጀምሮ የዓለማችን ሁሉ ነገር ተለዋውጧል። የቫይረሱን መድኃኒት የለሽነትና ገዳይነት ተከትሎ የሁሉንም ሰው ትኩረት በአንድ ነጠላ ነጥብ ላይ አሰባስቧል። በአንድ አገር በአንድ ሰው ላይ ጀምሮ ዛሬ ሽፋኑን ወደ 198 አገራት በማድረስ 45 ሺህ የሚጠጉ ዜጎችን ህይወት በመቅጠፍ የመንግሥታትን ሁለመናዊ መዋቅር በቁጥጥሩ ስር አድርጓል። የአሁኑ ሰዓት ከፍተኛ የዓለማችን ስጋት የሆነው ኮሮና ቫይረስ እያደረሰ ካለው እልቂት በላይ እንዳይሄድ “መሰረታዊው መፍትሄው መከላከል ነው” ተብሎ በዚሁ ላይ እየተሰራ ያለ ሲሆን ይህም እንደየ አገራት ተጨባጭ ሁኔታና እንቅስቃሴ የሚወሰን ሆኖ ተገኝቷል። ሰሞኑን እየወጡ ያሉ መረጃዎች እንደሚያመለክቱት ኮሮናን ለመከላከል እየተደረገ ባለው እንቅስቃሴ የተሻለ ሥራን እየሰሩና ውጤታማ እየሆኑ ያሉት “አዝጋሚ” ያልሆኑ አገራት ሲሆኑ ጉዳዩን እግር በእግር እየተከታተሉ መፍትሄን ማስቀመጥ ያልቻሉ አገራት በእጅጉ እየተጎዱ መሆናቸውን ነው። የቫይረሱን ወደ ኢትዮጵያ መግባት ተከትሎም መከላከል ላይ ያተኮረ ከፍተኛ ርብርብ እየተደረገ ይገኛል። ለመሆኑ እየተደረገ ያለው ርብርብም ሆነ እየተወሰደ ያለው እርምጃ እንዴት ይታያል? አዲስ ዘመን በአዲስ አበባ ከተማ ተዘዋውሮ ነዋሪዎችን ያነጋገረ ሲሆን የሚከተለውን ምላሽ ይዞ ተመልሷል። አቶ ኤፍሬም ዋሴ ይባላሉ፤ የገላን ኮንዶሚኒየም አካባቢ ነዋሪ ሲሆኑ ወደ መናኸሪያ አካባቢ ሲመጡ ነው ያገኘናቸው። ስለወቅቱ ወረርሽኝ ያላቸውን አስተያየት ጠይቀናቸው “ከባድ ነው፤ ፈጣሪ ይመልስልን እንጂ ከባድ አደጋ ነው የመጣብን።” ሲሉም መልሰውልናል፡፡ በአንጻሩ ለመከላከል እየተደረገ ያለውን የመንግሥት አሰራርና የህዝቡን ምላሽ በተመለከተም “በመንግሥት በኩል ጥሩ ነው። ቶሎ ቶሎ መረጃ እየተሰጠ ነው ብዬ አስባለሁ። በህዝቡ በኩል ግን ብዙ የሚቀር ነገር ያለ ይመስላል። ሁሉም ነገር ይሄው እንደምታየው ነው። ሁሉም ነገረ ባለበትና ያልተለየ ነገር ነው ያለው። በመሆኑም በሽታውን ሙሉ ለሙሉ ለማቆም ከተፈለገ ህዝቡ ከመንግሥት የሚነገረውን በመስማት፤ በዛውም ልክ ማድረግ አለበት።” ሲሉ ይናገራሉ። “አካላዊ ርቀት የመጠበቁ ጉዳይም እዛው ባለበት ነው።” በማለትም መሻሻል የሚገባው መሆኑን ይገልፃሉ። ሌላው አራት ኪሎ 33 ማዞሪያ ያገኘነው የኮተቤው ፍሬው እሱባለው ይባላል፡፡ ፍሬው እንደሚለው “ገና ዝርክርክ እንዳልን ነው። ከሚነገረው ጋር የተስማማ የመከላከል ተግባርን እየፈፀምን አይደለም። ገና ገና ይቀረናል። በመሆኑም እኛ በተለይም ወጣቶች ፈጥነን አርአያ መሆን በጤና ባለሙያዎች የሚነገሩትን ሁሉ በማድረግ የመከላከሉን ሥራ ማፋጠንና ወደ ውጤት መለወጥ አለብን።” “ወጣቱ የሚነገረውን፤ የሚሰጠውን ምክርና ማሳሰቢያ ሁሉ መስማት” አለበት። “ብታብራራው” ብለነውም “ትኩሳት እና የሳል ምልክት ከሚያሳዩ ሰዎች ጋር ንክኪ አለማድረግ፣ በተለይ ደግሞ ከታመሙ ሰዎች ወይም ከአካባቢያቸው ጋር ንክኪ ከፈጠረ እጅን በሳሙናና ውሃ በሚገባ መታጠብ፣ ያልበሰሉ የእንስሳት ተዋጽኦዎችን በፍፁም ሳያበስሉ አለመመገብ፣ በሕይወት ካሉም ሆነ ከሞቱ የቤት እና የዱር እንስሳት ጋር ንክኪ አለማድረግ፣ ስለ በሽታው በቂ መረጃ እንዲኖር የተለያዩ ሚዲያዎችን መከታተል፣ የሚያውቁ ሰዎችን መጠየቅ” ተገቢ እንደሆነ ነግሮን ተለያየን። የኮሮና ቫይረስ ከተከሰተና በመንግሥት በኩል በይፋ ከተነገረበት ጊዜ ጀምሮ በመንግሥት በኩል በርካታ የተለያዩና ተከታታይ እርምጃዎች ተወስደዋል። ይሁን እንጂ በአቅርቦትና ስርጭት በኩል አሁንም ያልተፈቱ ችግሮች እንዳሉ የሚናገሩ አሉ። አራት ኪሎ ዩኒቨርሲቲ ፊት ለፊት ካለ መደብር ለሳኒታይዘር ግዥ ከተሰለፉት መካከል አግኝተናቸው ያነጋገርናቸው ወ/ሮ እልፍነሽ እንደሚሉት ከሆነ ከሩቅ ሰፈራቸው እዚህ ድረስ የመጡት ቢቸገሩ መሆኑን ተናግረው “እዛው በአካባቢያችን ብናገኘው ጥሩ” ነበር ይላሉ። ቻይና አዳዲስ በበሽታው የተያዙ ሰዎችን በቀላሉ ለመለየት የሚያስችላትን አቅም መፍጠር የቻለች ሲሆን ይህም በሽታውን ለመከላከልና ስርጭቱንም ለመቀነስ አስችሏታል። በመሆኑም ኢትዮጵያም ይህንን የቻይናንና የሌሎች አገራትን አዋጭ ተሞክሮ ልትቀስምና ተግባራዊ ልታደርግ ይገባል ሲሉም አስተያየታቸውን ሰጥተውናል፡፡አዲስ ዘመን መጋቢት 28/2012ግርማ መንግሥቴ